[pic] | AZ EURÓPAI KÖZÖSSÉGEK BIZOTTSÁGA |

Brüsszel, 19.11.2008

COM(2008)707 végleges

2007/0163 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az EK-Szerződés 251. cikke (2) bekezdésének második albekezdése alapján a Tanácsnak

az Európai Képzési Alapítvány létrehozásáról szóló európai parlamenti és tanácsi rendeletjavaslat elfogadásáról szóló közös álláspontjáról (átdolgozás)

2007/0163 (COD)

A BIZOTTSÁG KÖZLEMÉNYEAZ EURÓPAI PARLAMENTNEK az EK-Szerződés 251. cikke (2) bekezdésének második albekezdése alapján a Tanácsnak

az Európai Képzési Alapítvány létrehozásáról szóló európai parlamenti és tanácsi rendeletjavaslat elfogadásáról szóló közös álláspontjáról (átdolgozás)

1. ELőZMÉNYEK

A javaslatnak az Európai Parlamenthez, illetve a Tanácshoz történő továbbítása: COM/2007/443 végleges – 2007/0163(COD): 2007. július 25. |

Az Európai Parlament (első olvasatban elfogadott) véleménye: 2008. május 22. |

A közös álláspont elfogadása: 2008. november 17. |

Az Európai Képzési Alapítvány (European Training Foundation, a továbbiakban: alapítvány) 1990-ben azzal a céllal jött létre, hogy elősegítse a PHARE külső támogatási program végrehajtását a szakképzés terén. Jelenleg a régebbi TACIS, CARDS és MEDA programok országaira is kiterjed. Az alapítványt létrehozó rendeletet (a továbbiakban: ETF-rendelet) háromszor módosították (1994-ben, 1998-ban és 2000-ben), hogy bővítsék területi hatályát, valamint 2003-ban még negyedszer is, a költségvetési rendelettel való összehangolás érdekében. 2003 óta az Európai Unió stratégiáiban mind az oktatás és képzés, mind a külkapcsolatok terén jelentős változások történtek, és ezzel egy időben a szóban forgó politikák végrehajtása érdekében új eszközöket fogadtak el. Ezért a legújabb fejlemények figyelembe vétele, az alapítvány szerepének és feladatainak aktualizálása, illetve az alapítvány jövőbeli munkájához szükséges szilárd alap megteremtése céljából szükségessé vált az ETF-rendelet újabb módosítása. |

2. A BIZOTTSÁG JAVASLATÁNAK CÉLJA

A Bizottság javaslata a következő célokat követi:

- tisztázni az alapítvány feladatait

- aktualizálni az alapítvány mandátumát területi és tematikus hatályának újradefiniálásával

- modernizálni az alapítvány irányítási struktúráját a hatékony döntéshozatal elősegítése céljából

- az alapítvány jövőbeli munkájához szükséges szilárd alap megteremtése.

3. ÉSZREVÉTELEK A KÖZÖS ÁLLÁSPONTHOZ

3.1 Általános megjegyzések a közös állásponthoz

A közös álláspont szövege alapvetően és nagymértékben összhangban van a Bizottság javaslatával, ezért teljes mértékben támogatható. Az 1990. május 7-i 1360/90/EGK rendelet felülvizsgálatára vonatkozó bizottsági javaslatot követő intenzív intézményközi tárgyalások eredményeként jött létre. A Bizottság 2007. július 25-én továbbította javaslatát a Tanácsnak és a Parlamentnek.

3.2 Megállapodás a közös álláspontról

A cikkeket részletesen megvizsgálták a Tanács Oktatási Bizottságában és ezzel egyidejűleg az Európai Parlament Foglalkoztatási Bizottságában is.

A Tanáccsal és a Parlamenttel folytatott konstruktív párbeszéd egy sor olyan módosításhoz vezetett, amelyek egyértelműbbé teszik az eredeti változatot.

Ezzel összefüggésben nem hivatalos és technikai jellegű megbeszéléseken körüljárták jó néhány még függőben lévő kérdés kompromisszumos lehetőségeit: az alapítvány tematikus hatásköre, feladatai, jogalapja, területi hatálya, költségvetési vonatkozásai, az igazgatótanács összetétele és az alapítvány igazgatójának kinevezésére szolgáló eljárás.

2008. április 30-án a COREPER az első olvasat során történő megállapodást lehetővé tevő kompromisszumos csomagra adott megbízatást az elnökségnek.

A szöveget azonban első olvasatban nem fogadták el az Európai Parlament 2008. május 22-i plenáris ülésén.

A tárgyalások során az alábbi fő kérdésekben született megállapodás:

Az alapítvány tematikus hatásköre: az átdolgozott rendelet a képzést tágabban értelmezi az egész életen át tartó tanulás összefüggésében, amely kulcsfontosságú tényező a gazdaságok és a tudásalapú társadalmak lisszaboni célok szerinti kialakítása szempontjából. Az átdolgozott rendelet ezenkívül a humántőke-fejlesztés tágabb programjának keretében vezető szereppel ruházná fel az alapítványt a partnerországokban a szakoktatási és szakképzési reform terén, csakúgy mint az ezzel összefüggő munkaerő-piaci kérdésekkel kapcsolatban.

Feladatok: az új külkapcsolati politikai eszközök bevezetése, amelyek célja, hogy segítsenek a partnerországoknak a különböző területeket érintő reformjaik végrehajtásában, nagy lépést jelent a külső támogatásnak a programok helyett a szakpolitika által vezérelt megközelítése felé. Ebben az összefüggésben az alapítványnak olyan megbízatásra van szüksége, amelynek köszönhetően teljes mértékben betöltheti szakértői központként gyakorolt szerepét, hogy mind a partnerországoknak, mind az Európai Bizottságnak segítséget nyújtson a szakpolitikák és a megfelelő reformstratégiák kialakításában.

Az alapítvány támogatja a partnerországokat a kapacitásépítésben és a nemzeti környezethez idomuló reformstratégiák meghatározásában és végrehajtásában.

Ezenkívül előmozdítja a hálózatépítést, illetve a tapasztalatok és bevált gyakorlatok egymással való megosztását az EU és a partnerországok, valamint maguk a partnerországok között.

Jogalap: a Bizottság javaslata az Európai Közösséget létrehozó szerződés eddig használt 235. cikke helyett a 150. cikkére hivatkozik, mivel az alapítvány továbbra is szorosan kapcsolódik az Európai Unió szakoktatási és szakképzési politikájához. Ez a jogalap egyértelműbbé teszi az alapítvány munkáját és feladatait. A szakoktatást és szakképzést azonban nem a hagyományos értelemben kell érteni, hanem az egész életen át tartó tanulás globális összefüggésében, amelybe az olyan szempontok is beletartoznak, mint a munkaerő-piaci kérdések, társadalmi befogadás és polgári szerepvállalás. Ebben az értelemben a 150. cikk elégséges jogalapot biztosít az alapítvány munkájához kibővült tematikus hatáskörének megfelelően.

Területi hatály:

Az alapítvány területi hatálya az előcsatlakozási támogatási eszközön (IPA) és az Európai Szomszédsági és Partnerségi Támogatási Eszközön (ENPI) keresztül továbbra is az EU-hoz csatlakozni kívánó és az EU-val szomszédos országokra terjed ki.

Az új rendelet azonban lehetővé teszi az alapítvány számára, hogy – az EU külkapcsolati prioritásai és az alapítvány igazgatótanácsának a Bizottság javaslatáról hozott ad hoc határozata szerint – más régiókban is tevékenykedjen.

Költségvetési vonatkozások: a javaslat nem vezet be új tevékenységet az alapítvány számára. Célja inkább az, hogy a kibővült tematikus hatáskörön és megújult területi hatályon belül aktualizálja és egyértelműbben meghatározza az alapítvány jelenlegi feladatait. A javaslatnak nincsenek költségvetési vonatkozásai, azonban a tájékoztatási és politikaelemzési feladatokra való új összpontosítás több munkát jelent, amely az alapítvány részéről a személyzet képzése és képesítése terén várhatóan jelentős beruházást igényel.

A fennmaradó két kérdésben a Bizottság álláspontja a következő:

Az igazgatótanács összetétele: bár a Bizottság sajnálja, hogy a Tanács és a Parlament nem fogadta el az erre a kérdésre vonatkozó eredeti bizottsági álláspontot (hat tagállami képviselő, hat bizottsági képviselő), elfogadhatónak tartja a kompromisszumos megoldást: tagállamonként egy képviselő, három bizottsági képviselő, három szavazati joggal nem rendelkező európai parlamenti szakértő, valamint a partnerországok három megfigyelőként részt vevő képviselője.

Az alapítvány igazgatójának kinevezésére vonatkozó eljárás: a Bizottság elfogadhatónak tartja azt a javaslatot, miszerint az Európai Parlament illetékes bizottsága/i csak az igazgatótanács által kiválasztott jelölteket hívja/hívják meg meghallgatásra.

4. KÖVETKEZTETÉS

A közös álláspont összhangban van a Bizottság első javaslatának céljaival. A Bizottság ezért támogatja a közös álláspontot. Mivel a két jogalkotó a közös álláspont tekintetében politikai megállapodásra jutott, a Parlament feltehetően gyorsan lebonyolítja a Tanács közös álláspontjának elfogadására irányuló második olvasathoz kapcsolódó eljárásokat.